b'\n_START_ARTICLE_\nWindows Vista\n_START_SECTION_\nMuutokset aiempaan versioon\n_START_PARAGRAPH_\nMicrosoftin mukaan Vistassa on satoja uusia ominaisuuksia ja toimintoja aikaisempiin Windows-versioihin n\xc3\xa4hden. Huomattavimmat n\xc3\xa4ist\xc3\xa4 ovat p\xc3\xa4ivitetty graafinen k\xc3\xa4ytt\xc3\xb6liittym\xc3\xa4 ja visuaalinen tyyli nimelt\xc3\xa4 Aero, tiedostojen ja toimintojen hakutoiminnot, uudet multimedian luomiseen tarkoitetut ty\xc3\xb6kalut kuten Windows DVD Maker, sek\xc3\xa4 t\xc3\xa4ysin uudelleensuunnitellut tietoliikenne-, \xc3\xa4\xc3\xa4ni-, tulostus- ja videoalij\xc3\xa4rjestelm\xc3\xa4t. Vista pyrkii my\xc3\xb6s lis\xc3\xa4\xc3\xa4m\xc3\xa4\xc3\xa4n koti- ja yritystietokoneiden v\xc3\xa4list\xc3\xa4 yhteydenpitoa k\xc3\xa4ytt\xc3\xa4m\xc3\xa4ll\xc3\xa4 Peer-to-Peer-teknologiaa, joka helpottaa tiedostojen ja digitaalisen median jakamista eri laitteiden v\xc3\xa4lill\xc3\xa4. Ohjelmistokehitt\xc3\xa4jille Vista esittelee .NET Framework 3.0 -ohjelmointirajapinnan, jonka tavoitteena on tehd\xc3\xa4 ohjelmien kehitt\xc3\xa4misest\xc3\xa4 selv\xc3\xa4sti helpompaa kuin perinteist\xc3\xa4 Windows API:a k\xc3\xa4ytt\xc3\xa4en._NEWLINE_Microsoft on painottanut, ett\xc3\xa4 Windows Vistan p\xc3\xa4\xc3\xa4tavoitteena on kuitenkin parantaa Windows-j\xc3\xa4rjestelmien heikkoa turvallisuutta. Er\xc3\xa4\xc3\xa4n\xc3\xa4 Windows XP:t\xc3\xa4 vastaan kohdistetun kritiikin keskeisist\xc3\xa4 aiheista on ollut sen heikko tietoturva ja alttius haittaohjelmille, viruksille ja puskurin ylivuotohy\xc3\xb6kk\xc3\xa4yksille. T\xc3\xa4ss\xc3\xa4 valossa Microsoft ilmoitti vuoden 2002 alussa yhti\xc3\xb6n sis\xc3\xa4isest\xc3\xa4 \xe2\x80\x9dTrustworthy computing -aloitteesta\xe2\x80\x9d, jonka tarkoituksena on kehitt\xc3\xa4\xc3\xa4 jokaisen yrityksen ohjelmiston tietoturvaa. Microsoft v\xc3\xa4itt\xc3\xa4\xc3\xa4, ett\xc3\xa4 t\xc3\xa4m\xc3\xa4n vuoksi se asetti Windows XP:n ja Windows Server 2003:n tietoturvan kehitt\xc3\xa4misen ensisijaiseksi teht\xc3\xa4v\xc3\xa4ksi mik\xc3\xa4 on merkitt\xc3\xa4v\xc3\xa4sti vaikuttanut Windows Vistan viiv\xc3\xa4stymiseen. Kaikki eiv\xc3\xa4t kuitenkaan ole tyytyv\xc3\xa4isi\xc3\xa4 Vistan tietoturvaan._NEWLINE_Useat ryhmittym\xc3\xa4t ovat kritisoineet Windows Vistaa sen kehittelyn aikana. Eniten kriittisi\xc3\xa4 huomioita ovat ker\xc3\xa4nneet Windows Vistan monet kehitysvaiheen aikana suunnitellut toiminnot joita ei ole lopuksi v\xc3\xa4ltt\xc3\xa4m\xc3\xa4tt\xc3\xa4 toteutettu sellaisenaan, t\xc3\xa4st\xc3\xa4 esimerkkin\xc3\xa4 muun muassa tiukemmat lisenssiehdot joita l\xc3\xb6ys\xc3\xa4ttiin, digitaalisten oikeuksien hallinta josta karsittiin toiminnallisuutta, sek\xc3\xa4 User account control jonka hallittavuus on parantunut hieman.\n_START_SECTION_\nKehityshistoria\n_START_PARAGRAPH_\nMicrosoft toi julkisuuteen tiedon Longhornin aloitetusta kehitysty\xc3\xb6st\xc3\xa4 hein\xc3\xa4kuussa 2001 jo ennen Windows XP:n julkaisua, joka tapahtui saman vuoden lokakuussa. Vistan, silloisen Longhornin, odotettiin tulevan myyntiin jo vuoden 2003 loppupuolella, toimien pienen\xc3\xa4 siirtym\xc3\xa4vaiheena Windows XP:n ja Windows 7:n v\xc3\xa4liss\xc3\xa4. T\xc3\xa4m\xc3\xa4n voi todeta muun muassa k\xc3\xa4ytt\xc3\xb6j\xc3\xa4rjestelm\xc3\xa4n koodinimest\xc3\xa4 Longhorn, joka on paikallinen baari kahden vuoriston, Whistlerin ja Blackcombin, v\xc3\xa4liss\xc3\xa4 Brittil\xc3\xa4isess\xc3\xa4 Kolumbiassa._NEWLINE_Kehitysty\xc3\xb6n edetess\xc3\xa4 Longhorniin sis\xc3\xa4llytettiin monia Blackcombiin (Windows 7:n kehitysnimi) suunniteltuja teknologioita ja ominaisuuksia. T\xc3\xa4m\xc3\xa4 sai julkaisuajankohdan siirtym\xc3\xa4\xc3\xa4n useita kertoja eteenp\xc3\xa4in. My\xc3\xb6s osa Longhornin kehitt\xc3\xa4jist\xc3\xa4 siirrettiin kehitt\xc3\xa4m\xc3\xa4\xc3\xa4n ja parantamaan Windows XP:n tietoturvaa. Jatkuvien my\xc3\xb6h\xc3\xa4stymisten ja "ominaisuushirvi\xc3\xb6n" pelossa p\xc3\xa4\xc3\xa4tettiin Microsoftilla Longhornin kehitykselle laatia selv\xc3\xa4t rajat. Microsoft ilmoitti elokuun 27. p\xc3\xa4iv\xc3\xa4n\xc3\xa4 2004 merkitt\xc3\xa4vist\xc3\xa4 muutoksista kehityksess\xc3\xa4. Longhornin kehitys k\xc3\xa4yt\xc3\xa4nn\xc3\xb6ss\xc3\xa4 aloitettiin alusta Windows Server 2003:n koodipohjalle ja samalla p\xc3\xa4\xc3\xa4tettiin, ett\xc3\xa4 Longhorn sis\xc3\xa4lt\xc3\xa4isi vain ne ominaisuudet, jotka todella tultaisiin julkistamaan k\xc3\xa4ytt\xc3\xb6j\xc3\xa4rjestelm\xc3\xa4n mukana. Jotkin aikaisemmin julkistetut ominaisuudet kuten WinFS ja NGSCB p\xc3\xa4\xc3\xa4tettiin j\xc3\xa4tt\xc3\xa4\xc3\xa4 j\xc3\xa4rjestelm\xc3\xa4st\xc3\xa4 pois. Samalla Microsoft otti k\xc3\xa4ytt\xc3\xb6\xc3\xb6n uuden ohjelmiston kehitysmuodon, Security Development Lifecyclen, jotta Windowsin koodipohjan heikkoa tietoturvaa voitaisiin oleellisesti parantaa. _NEWLINE_K\xc3\xa4ytt\xc3\xb6j\xc3\xa4rjestelm\xc3\xa4n virallinen nimi julkistettiin 22. hein\xc3\xa4kuuta 2005, kun Longhorn uudelleennimettiin Windows Vistaksi vastoin joitakin ennakko-odotuksia. Samaan aikaan p\xc3\xa4\xc3\xa4tettiin aloittaa j\xc3\xa4rjestelm\xc3\xa4n uudenlainen beta-testausvaihe. Syyskuussa 2005 Microsoft alkoi julkaista Vistasta s\xc3\xa4\xc3\xa4nn\xc3\xb6llisin v\xc3\xa4liajoin Community Technology Previews-koontipaketteja, joiden tarkoituksena oli esitell\xc3\xa4 ohjelmoijille ja beta-testaajille Vistan uusia ominaisuuksia. Viimeisimm\xc3\xa4t CTP-koontipaketit esittelev\xc3\xa4t valmiin Vistan tulevia ohjelmia ja ominaisuuksia, joita suunnitellaan viel\xc3\xa4 ja otetaan mukaan riippuen beta-testaajien palautteesta._NEWLINE_Windows Vistaa pidettiin sis\xc3\xa4llytettyjen ominaisuuksien suhteen valmiina CTP-koontipaketin 5308 j\xc3\xa4lkeen, joka julkaistiin 22. tammikuuta 2006. Se toimi muistutuksena siit\xc3\xa4, kuinka paljon on viel\xc3\xa4 ty\xc3\xb6t\xc3\xa4 j\xc3\xa4ljell\xc3\xa4 t\xc3\xa4m\xc3\xa4n ja valmiin koontipaketin v\xc3\xa4lill\xc3\xa4. Viimeisimm\xc3\xa4t koontipaketit ovatkin keskittyneet vakauteen, nopeuteen, ohjelmien ja ajureiden yhteensopivuuteen sek\xc3\xa4 dokumentointiin. Beta2, ensimm\xc3\xa4inen julkinen kokeiluversio, julkaistiin toukokuussa 2006 Microsoftin Customer Preview -ohjelman kautta. Sen on ladannut arviolta noin viisi miljoonaa ihmist\xc3\xa4. Release Candidate 1 eli julkaisuehdokas 1 tuli saataville 1. syyskuuta 2006. Sit\xc3\xa4 seurannut Release Candidate 2 julkaistiin 6. lokakuuta 2006._NEWLINE_Microsoftin ennakkosuunnitelma viittasi release to manufacturing -julkaisun tapahtuvan joko ennen tai 25. lokakuuta, jolloin olisi tullut t\xc3\xa4yteen tasan viisi vuotta Windows XP:n julkaisusta. Julkaisua kuitenkin siirrettiin kaksi viikkoa vakavan k\xc3\xa4ytt\xc3\xb6j\xc3\xa4rjestelm\xc3\xa4n vakautta uhanneen ohjelmointivirheen korjauksen vuoksi. Amazon.com aloitti ottamaan vastaan ennakkotilauksia Windows Vistan eri myyntipaketeista my\xc3\xb6h\xc3\xa4\xc3\xa4n elokuussa 2006 ilmoittaen samalla myyntip\xc3\xa4iv\xc3\xa4ksi 30. tammikuuta 2007._NEWLINE_Paljon arveluita esitettiin bloggaajien ja markkina-analyytikkojen keskuudessa siit\xc3\xa4, viiv\xc3\xa4styyk\xc3\xb6 Windows Vista yh\xc3\xa4 edelleen. T\xc3\xa4m\xc3\xa4 saattaisi johtua t\xc3\xa4ll\xc3\xb6in Euroopan unionin komission ja Etel\xc3\xa4-Korean esiin nostamista kilpailua rajoittavista tekij\xc3\xb6ist\xc3\xa4, joihin vaadittaisiin muutoksia. N\xc3\xa4m\xc3\xa4 eiv\xc3\xa4t kuitenkaan vaikuttaneet Windows Vistan julkaisuaikatauluun._NEWLINE_Markkina-analyytikot, kuten Gartner Group, ennustivat Windows Vistan julkaisun siirtyv\xc3\xa4n pitk\xc3\xa4lle vuoden 2007 kev\xc3\xa4\xc3\xa4lle. Ennuste ei kuitenkaan pit\xc3\xa4nyt paikkaansa, sill\xc3\xa4 marraskuun 2006 puoliv\xc3\xa4liss\xc3\xa4 Windows Vistan lopullinen versio tuli verkkojakeluun kehitt\xc3\xa4jille (MSDN), tietotekniikan asiantuntijoille (TechNet) sek\xc3\xa4 laitevalmistajille. Levyjen ja pakettien painamisen vaatiman ajan vuoksi kuluttajille tarkoitettu versio julkaistiin 30.1.2007. Vistan kehitysty\xc3\xb6 tuli Microsoftin mukaan maksamaan noin kuusi miljardia dollaria, jonka lis\xc3\xa4ksi yhti\xc3\xb6 sijoittaa 500 miljoonaa k\xc3\xa4ytt\xc3\xb6j\xc3\xa4rjestelm\xc3\xa4n markkinointiin._NEWLINE_Aiempia vaiheita kuvataan muun muassa Paul Thurrottin artikkelissa.\n_START_SECTION_\nService Pack 1\n_START_PARAGRAPH_\nMicrosoft julkaisi Windows Vistan ensimm\xc3\xa4isen Service Packin 4. helmikuuta 2008 ja se tuli julkiseen jakeluun 18. maaliskuuta 2008. Suomenkielinen Service Pack 1 julkaistiin 15. huhtikuuta 2008. Vista SP1 oli saatavilla aluksi vain englanniksi, ranskaksi, saksaksi, espanjaksi ja japaniksi._NEWLINE_Service Pack\xc2\xa01:st\xc3\xa4 k\xc3\xa4ytettiin aiemmin koodinime\xc3\xa4 Fiji. Service Pack 1 sis\xc3\xa4lt\xc3\xa4\xc3\xa4 muun muassa UEFI-tuen, grafiikkatuen ehostusta tulevia pelej\xc3\xa4 varten, lukuisia korjauksia tyypillisten kaatumisten est\xc3\xa4miseksi, nopeamman tiedostojen k\xc3\xa4sittelyn, parannetun virrankulutuksen hallinnan sek\xc3\xa4 erilaisia tietoturvan tehostuksia.\n_START_SECTION_\nService Pack 2\n_START_PARAGRAPH_\nMicrosoft julkaisi Windows Vistan toisen Service Packin 28. huhtikuuta 2009. Service Pack 2 tuli julkiseen jakeluun p\xc3\xa4\xc3\xa4kielill\xc3\xa4 25. toukokuuta 2009.\n_START_SECTION_\nElinkaari\n_START_PARAGRAPH_\nWindows Vistan ilmainen tuotetuki p\xc3\xa4\xc3\xa4ttyi 10. huhtikuuta 2012, jonka j\xc3\xa4lkeen siihen ei en\xc3\xa4\xc3\xa4 lis\xc3\xa4tty uusia ominaisuuksia. Kriittiset tietoturvap\xc3\xa4ivitykset jatkuivat 11. huhtikuuta 2017 asti, jonka j\xc3\xa4lkeen Windows Vistan tuki p\xc3\xa4\xc3\xa4ttyi kokonaan.'